[pic] | EUROOPA ÜHENDUSTE KOMISJON |

Brüssel 23.3.2007

KOM(2007) 150 lõplik

2005/0042A (COD)

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teise lõigule, mis käsitleb

nõukogu ühist seisukohta Euroopa Parlamendi ja nõukogu otsuse vastuvõtmise kohta, millega kehtestatakse ühenduse teine tegevusprogramm tervishoiu valdkonnas aastateks 2007–2013

2005/0042A (COD)

KOMISJONI TEATIS EUROOPA PARLAMENDILE vastavalt EÜ asutamislepingu artikli 251 lõike 2 teise lõigule, mis käsitleb

nõukogu ühist seisukohta Euroopa Parlamendi ja nõukogu otsuse vastuvõtmise kohta, millega kehtestatakse ühenduse teine tegevusprogramm tervishoiu valdkonnas aastateks 2007–2013 (EMPs kohaldatav tekst)

1. Taust

Ettepaneku edastamine Euroopa Parlamendile ja nõukogule (dokument KOM(2005) 115 (lõplik) - 2005/0042 (COD): | 13. aprill 2005 |

Regioonide Komitee arvamus (kuupäev): Euroopa Majandus- ja Sotsiaalkomitee arvamus (kuupäev): | 16. veebruar 2006 14. veebruar 2006 |

Euroopa Parlamendi arvamus (kuupäev) esimesel lugemisel: | 16. märts 2006 |

Komisjoni läbivaadatud ettepanek (kuupäev) (dokument KOM(2006) 234 lõplik - 2005/0042A (COD): | 24. mai 2006 |

Nõukogu poliitiline kokkulepe (kuupäev): | 30. november 2006 |

Ühise seisukoha vastuvõtmine (kuupäev): | 22. märts 2007 |

2. KOMISJONI ETTEPANEKU EESMÄRK

Programmi eesmärk on aidata kaitsta kodanike tervist ja turvalisust konkreetsete meetmetega tervishoiu valdkonnas. Sellega võimaldatakse ELil täiendada ja toetada liikmesriikide poliitikat ja lisada sellele väärtust ning seega aidata kaasa solidaarsuse ja heaolu tugevdamisele ELis, kaitstes ja edendades inimeste tervist ja turvalisust ning parandades rahvatervist. Aastateks 2007–2013 ettenähtud programmi kolm peaeesmärki on: parandada kodanike terviseohutust, edendada tervist ja koguda ning levitada teavet ja teadmisi tervise kohta.

Need eesmärgid saavutatakse meetmete ja vahendite kombinatsiooni abil vastavalt aastaplaanides sätestatud prioriteetidele.

3. MÄRKUSED ÜHISE SEISUKOHA KOHTA

30. novembril 2006 sõlmis nõukogu ühehäälselt poliitilise kokkuleppe otsuse eelnõu kohta, millega kehtestatakse ühenduse teine tegevusprogramm tervishoiu valdkonnas aastateks 2007–2013. See põhines suures osas komisjoni muudetud ettepanekul, mis esitati 24. mail 2006. Muudetud ettepanekuga kohandatakse programmi meetmete kohaldamisala ja ulatust, võttes arvesse Euroopa Parlamendi arvamusi ning programmi eelarve olulist vähendamist, mis põhineb institutsioonidevahelisel kokkuleppel ELi finantsraamistiku kohta aastateks 2007–2013. Sellega eraldati tervishoiuprogramm tarbijakaitseprogrammist ja kehtestati uued raskuspunktid, nagu tervishoiualane ebavõrdsus, tervena vananemise edendamine ja laste tervise ning soolise võrdõiguslikkuse küsimused, mis peegelduvad märtsis 2006 Euroopa Parlamendis esimesel lugemisel tehtud muudatusettepanekutes.

Nõukogu arutelud muudetud ettepaneku üle keskendusid mitmetele konkreetsetele teemadele, mis käsitlesid nii programmi sisu kui ka rakendamist.

Mõned liikmesriigid väljendasid oma kahtlust programmi sisu oluliste teemade suhtes, nagu peamiste haiguste vähendamise prioriteediks kandmine ja ELi terviseohtudele reageerimissuutlikkuse parandamiseks vajalikud meetmed, näiteks laborite võrgustiku toetamine.

Lisaks soovis rida liikmesriike saada rohkem selgust programmis kasutatavate finantsmehhanismide kohta, nagu tegevustoetuste kasutamine, programmikomitee toimimine ja programmi hindamine.

Liikmesriikide kahtlustele leiti lahendus, tehes tekstis väiksemaid muudatusi, säilitades samas komisjoni muudetud ettepaneku mõtte. Muudatused olid järgmised:

- artiklisse 2 lisati viide peamiste haiguste kohta, pidades silmas Euroopa Parlamendi soovi, et ühe programmi peaeesmärgina rõhutatakse peamiste haiguste vähendamist;

- täiendati põhjenduse 32 ja artikli 13 sõnastust, et täpsemalt määratleda teostatava hindamise olemust ja eesmärke;

- tehti muudatus lisa 1 punktis 1.1.1. kodanike kaitsmise kohta terviseohtude eest selgitamaks, et ühenduse meetme eesmärk ei ole kehtestada uusi ühenduse meetmeid, vaid aidata tugevdada liikmesriikide suutlikkust toetada ühenduse tasandil olulist tööd teostavaid olemasolevaid laboreid;

- seoses rahastamiskorraga jäeti artikli 8 sõnastus muutmata, kuid lisati artikli täpsemaks tõlgendamiseks uus põhjendus 33 selle selgitamiseks, et programmikomiteed teavitatakse täielikult;

- seoses tegevustoetustega valitsusvälistele organisatsioonidele muudeti vähesel määral põhjenduse 26 ja artikli 4 sõnastust, kuna liimesriigid olid väljendanud kahtlust nimetatud sätte rakendusala suhtes, kuid komisjoni ettepaneku eesmärk jäeti muutmata.

Kooskõlas standardse lähenemisviisiga kõigile ühenduse programmidele rahastamisprogrammi 2007–2013 raames muutis nõukogu programmi artiklite järjekorda.

Kuna kaasotsustamismenetlus veel jätkub, siis ei ole võimalik kohaldada uut õiguslikku alust alates 2007. aastast; seega tagatakse, et tervishoiumeetmete rahastamisel 2007. aastal kasutatakse olemasolevat õiguslikku alust (1786/2002/EÜ). Seega jääb 2007. aastal kasutatav tegevuskuludega seotud eelarverida samaks mis 2006. aastal, kuid on tehtud eelarvesisene ülekanne, et oleks võimalik kasutada rahvatervise programmile 2007. aastaks eraldatud eelarvet. Tagatakse, et uue õigusliku aluse teksti kohandatakse vastavalt rakenduskuupäevale, kestusele ja uue programmi üldeelarvele[1] ning kaasatakse vajalikud üleminekumeetmed.

Nõukogu ühine seisukoht kiideti ühehäälselt heaks 22.3.2007.

4. KOKKUVÕTE

Komisjon leiab, et ühine seisukoht vastab muudetud ettepaneku põhieesmärkidele ja lähenemisviisile. Komisjon toetab institutsioonidevahelisi jõupingutusi, et jõuda teise lugemise käigus kokuleppele.

[1] 321,5 miljonit eurot jooksvates hindades.